ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
விமான நிலைய உள்கட்டமைப்புக்கு ஊக்குவிப்பு
பாட்னா, விமான நிலையத்தில் உள்நாட்டு முனையக் கட்டிடம் மற்றும் அதைச்சார்ந்த கட்டுமானப் பணிகளுக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் புதுதில்லியில் இன்று நடைபெற்ற பொருளாதார விவகாரங்களுக்கான மத்திய அமைச்சரவைக் குழுக் கூட்டத்தில், பாட்னா விமான நிலையத்தில் ரூ.1,216.90 கோடி மதிப்பீட்டில் உள்நாட்டு முனையக் கட்டிடம் மற்றும் அதைச்சார்ந்த கட்டுமானப் பணிகளை மேற்கொள்ள ஒப்புதல் அளிக்கப்பட்டது.
விளைவு:
புதிய உள்நாட்டு முனையக் கட்டிடம் கட்டிமுடிக்கப்பட்டதும் விமான நிலையத்தில் ஆண்டுதோறும் தற்போது கையாளப்படும் பயணிகள் எண்ணிக்கை 0.7 மில்லியனிலிருந்து 4.5 மில்லியனாக உயரும். புதிய உள்நாட்டு முனையக் கட்டிடம், 65,155 சதுரமீட்டர் பரப்பளவு கொண்டதாக இருக்கும். அடித்தளத்தின் பரப்பளவு 18,650 சதுரமீட்டர். பயணிகளுக்கு உலகத்தரத்திலான வசதிகள் கிடைக்கும்.
புதிய உள்நாட்டு முனையம் கட்டிமுடிக்கப்பட்டதும் பாட்னா பகுதியில் பொருளாதார நடவடிக்கைகள் மேம்பாடு அடைவதுடன், வேலைவாய்ப்புகளும் உயரும். இந்த திட்டத்தின் மூலம் பீகார் மாநில மக்களின் விருப்பங்கள் நிறைவேறும்.
பிரதமர் அறிவித்துள்ள பீகார் தொகுப்புக்கான திட்டத்தின் ஒரு பகுதியாகும் இது.
பின்னணி
பீகார் மாநிலத்தில் அமைந்துள்ள பாட்னா விமான நிலையம், கிழக்கு பிராந்தியத்தில் அமைந்துள்ள முக்கிய விமான நிலையங்களில் ஒன்றாகும். தற்போதுள்ள உள்நாட்டு விமான நிலைய முனையம் இரண்டு அடுக்குகளைக் கொண்ட கட்டிடமாகும். இந்த விமான நிலையத்தின் உள்கட்டமைப்பை விரிவுப்படுத்தி சீரமைக்க வேண்டும் என பீகார் அரசிடமிருந்தும் அம்மாநில மக்களிடமிருந்தும் மத்திய அரசுக்கு பல்வேறு கோரிக்கைகள் வந்தன. விமான நிலையத்தில் புதிய உள்நாட்டு முனையம் மற்றும் அதைச் சார்ந்த கட்டுமானப் பணிகளை மேற்கொள்வது அவசியமாகிறது. கடந்த சில ஆண்டுகளாக பாட்னா விமான நிலையத்தில் போக்குவரத்து பெருமளவில் அதிகரித்திருப்பதே இதற்கு காரணமாகும்.
நிதி அமைச்சகம்
‘கிப்ட் ’ சர்வதேச நிதிச் சேவை மையத்தில், சர்வதேச வர்த்தக நிதிச் சேவைகள் தளத்தை அமைக்க விண்ணப்பங்கள் வரவேற்பு
இந்தியாவின் குஜராத் சர்வதேச நிதித் தொழில்நுட்ப  நகரில், அமையும் சர்வதேச நிதிச் சேவைகள் மையத்தில் நிதித் தயாரிப்புகள், நிதிச் சேவைகள் மற்றும் நிதி நிறுவனங்களை உருவாக்கவும், ஒழுங்குபடுத்தவும் ஒருங்கிணைந்த ஒழுங்குமுறையாளராக சர்வதேச நிதிச் சேவைகள் மைய ஆணையம் உருவாக்கப்பட்டுள்ளது.
‘கிப்ட்’ நகரில் சர்வதேச வர்த்தக நிதிச்சேவைத் தளத்தை, அமைத்து செயல்படுத்த விருப்பமுள்ள தகுதியான நிறுவனங்களிடமிருத்து விண்ணப்பங்களை ஐஎப்எஸ்சிஏ வரவேற்கிறது. இதற்கு ஐஎப்எஸ்சிஏ-விடம் 2021 செப்டம்பர் 15ஆம் தேதிக்குள் பரிந்துரைக்கப்பட்டுள்ள முறையில், தேவையான ஆவணங்களுடன் விண்ணப்பிக்க வேண்டும்.
இந்த சர்வதேச வர்த்தக நிதிச் சேவைத்தளம், ஏற்றுமதியாளர்கள் மற்றும் இறக்குமதியாளர்களுக்கான வர்த்தக நிதித் தேவைகளை ஏற்பாடு செய்து கொடுக்கும் மின்னணு தளமாக இருக்கும். மற்றும் பல நிதி நிறுவனங்களின் அணுகலையும் வழங்கும்.
கிப்ட் ஐஎப்எஸ்சி-யில் சர்வதேச வர்த்தக நிதிச் சேவைத்தளம் அமைப்பதற்கான விண்ணப்பங்களை வரவேற்க 2021 ஆகஸ்ட் 23ஆம் தேதி வெளியிடப்பட்ட சுற்றறிக்கையின் நகல் சர்வதேச நிதிச் சேவைகள் மைய ஆணையத்தின் இணையதளத்தில்  உள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748498
சுற்றுச்சூழல் மற்றும் வனத்துறை அமைச்சகம்
தமிழ்நாட்டில் 3 இடங்கள் உட்பட 5 இடங்களை சர்வதேச முக்கியத்துவம் வாய்ந்த சதுப்பு நிலங்களாக இந்தியா அறிவித்துள்ளது
தமிழ்நாட்டில் கரிக்கிளி பறவைகள் சரணாலயம் பள்ளிக்கரனை சதுப்பு நிலக்காடு, பிச்சாவரம் சதுப்ப நிலக்காடு ஆகியவை உட்பட 5 இடங்களை, ராம்சர் எனப்படும் சர்வதேச முக்கியத்துவம் வாய்ந்த புதிய இடங்களாக இந்தியா அறிவித்துள்ளது. மிசோரமில் பாலா சதுப்பு நிலம், மத்தியப்பிரதேசத்தில் சாக்கிய சாகர் சதுப்புநிலம் ஆகியவை மற்ற இரண்டு புதிய இடங்களாகும். இத்துடன் ராம்சர் இடங்களின் எண்ணிக்கை 49-லிருந்து 54-ஆக அதிகரித்துள்ளது.
இது குறித்து மத்திய சுற்றுச்சூழல், வனம், பருவநிலை மாற்றத்துறை அமைச்சர் திரு பூபேந்தர் யாதவ் வெளியிட்டுள்ள ட்விட்டர் பதிவில், சுற்றுச்சூழல் பாதுகாப்பில் பிரதமர் திரு நரேந்திர மோடி மேற்கொண்டுள்ள முன்முயற்சி சதுப்பு நிலங்களை இந்தியா எவ்வாறு பராமரித்து முன்னேற்றத்தை அடைந்துள்ளது என்பதைக் காட்டும் என குறிப்பிட்டுள்ளார்.
சர்வதேச முக்கியத்துவம் வாய்ந்த ராம்சர் அங்கீகாரம் பெற்ற மேலும் 5 இந்திய சதுப்பு நிலங்கள் புதிதாக அறிவிக்கப்பட்டது பெருமகிழ்ச்சியை அளிக்கிறது என்று அவர் குறிப்பிட்டுள்ளார்.
புவி அறிவியல் அமைச்சகம்
தெற்கு அந்தமான் தீவுகளில் முன்கூட்டியே பருவ மழை தொடக்கம்
இந்திய வானிலை ஆய்வு மையத்தின் தேசிய வானிலை முன்னறிவிப்பு மையம் மற்றும் புயல் முன்னெச்சரிக்கை பிரிவின் தற்போதைய வெளியீடு, தெற்கு அந்தமான் தீவுகளில் முன்கூட்டியே பருவ மழை தொடங்கி விட்டதாக அறிவித்துள்ளது.
இதன்படி, வங்களா விரிகுடாவின் தென் பகுதிகள், நிக்கோபர் தீவுகள், அந்தமான் கடல் பகுதியில் தென்மேற்கு பருவமழை முன்கூட்டியே தொடங்கி விட்டது.
வங்களா விரிகுடாவின் தென் பகுதியின் சில பகுதிகளில் தென்மேற்கு பருவமழை முன்கூட்டியே தொடங்குவதற்கான வாய்ப்பு உள்ளது. அந்தமான் கடல்பகுதியின் மற்ற பகுதிகள், அந்தமான் தீவுகள், மத்திய வங்களா விரிகுடாவின் ஏனைய பகுதிகளில் அடுத்த 48 மணி நேரத்தில் மழைக்கு வாய்ப்புள்ளதாக தெரிவிக்கப்பட்டுள்ளது.
நிக்கோபர் தீவுகளில் கடந்த 24 மணி நேரத்தில் பரவலாக மழை பெய்துள்ளது. தென் அந்தமான் தீவுகளில் கடந்த 15ம் தேதி முதல் கரு மேகங்கள் காணப்பட்டன
அடுத்த நான்கு அல்லது ஐந்து நாட்களுக்கு அந்தமான் நிக்கோபார் தீவுகளில் பெரும்பாலான இடங்களில் லேசானது முதல் மிதமான மழை பெய்யக்கூடும். சில இடங்களில் கன மழைக்கு வாய்ப்பு உள்ளது என்று வானிலை அறிக்கை தெரிவிக்கிறது
(Visitor Counter : 126
பிரதமர் அலுவலகம்
2023 லாசேன் டயமண்ட் லீக்கை வென்றதற்காக நீரஜ் சோப்ராவுக்கு பிரதமர் வாழ்த்து
லாசேன் டயமண்ட் லீக் 2023-ல் வெற்றி பெற்ற நீரஜ் சோப்ராவுக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“லாசேன் டயமண்ட் லீக்கில் சிறப்பாக விளையாடிய நீரஜ் சோப்ராவுக்கு வாழ்த்துக்கள். அவரது அபாரமான ஆட்டத்தால் முதலிடம் பிடித்துள்ளார். அவரது திறமையும், அர்ப்பணிப்பும், இடைவிடாத முயற்சியும் பாராட்டுக்குரியது."
மத்திய அமைச்சரவை
பாரம்பரிய மருந்துகளுக்கான உலக சுகாதார அமைப்பின் சர்வதேச மையத்தை இந்தியாவில் அமைக்க மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், குஜராத்தின் ஜாம்நகரில், பாரம்பரிய மருந்துகளுக்கான உலக சுகாதார அமைப்பின் சர்வதேச மையத்தை அமைக்க மத்திய அமைச்சரவை ஒப்புதல் அளித்துள்ளது.
ஆயுஷ் அமைச்சகத்தின் கட்டுப்பாட்டில் ஜாம்நகரில் அமைக்கப்பட உள்ள இந்த மையத்திற்காக, மத்திய அரசு உலக சுகாதார அமைப்புடன் ஒப்பந்தம் ஒன்றை செய்துகொள்ளும். இந்த மையம் பாரம்பரிய மருத்துவத்திற்காக, அதன் தலைமையிடத்திற்கு வெளியே அமைக்கப்படும் முதலாவது மற்றும் சர்வதேச மையமாக திகழும்.
இந்த மையம் அமைக்கப்படுவதன் மூலம் ஆயுஷ் மருத்துவமுறைகளை உலகம் முழுவதும் பரவச் செய்ய முடியும். அத்துடன் பாரம்பரிய மருத்துவம் தொடர்பான சர்வதேச சுகாதார விவகாரங்களில் இந்தியா தலைமை வகிக்கவும் வகை செய்யும். தரமான, பாதுகாப்பான, நோய்களை குணப்படுத்தக் கூடிய அதிக திறன் கொண்ட மருந்துகள் கிடைப்பதை உறுதி செய்வதுடன் பாரம்பரிய மருந்துகளை முறையாக பயன்படுத்தவும் இந்த மையம் உதவிகரமாக இருக்கும்.
ஐந்தாவது ஆயுர்வேத தினத்தையொட்டி பிரதமர் திரு நரேந்திர மோடி முன்னிலையில், 13 நவம்பர் 2020 அன்று நடைபெற்ற நிகழ்ச்சியில், உலக சுகாதார அமைப்பின் தலைமை இயக்குநர் டாக்டர் டெட்ராஸ் அதானம், இந்தியாவில் இந்த மையம் அமைக்கப்படும் என அறிவித்தது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1804289
-----
(
விவசாயத்துறை அமைச்சகம்
ராஜஸ்தான், மத்தியப்பிரதேசம், உத்திரப்பிரதேசம், ஹரியானா, குஜராத், பஞ்சாப் மற்றும் மஹாராஷ்டிரா ஆகிய மாநிலங்களில் வெட்டுக்கிளிக் கட்டுப்பாட்டு நடவடிக்கைகள் மேற்கொள்ளப்பட்டு வருகின்றன; 11 ஏப்ரல் 2020 முதல் இன்று வரை 1,27,225 ஹெக்டேர் நிலம் கட்டுப்பாட்டுக்குள் உள்ளது.
ராஜஸ்தான், மத்தியப்பிரதேசம், உத்திரப்பிரதேசம், ஹரியானா, குஜராத், பஞ்சாப் மற்றும் மஹாராஷ்டிரா ஆகிய மாநிலங்களில் வெட்டுக்கிளிக் கட்டுப்பாட்டு நடவடிக்கைகள் மேற்கொள்ளப்பட்டு வருகின்றன. வெட்டுக்கிளிக் கட்டுப்பாட்டு நடவடிக்கைகளுக்காக வெட்டுக்கிளி வட்டார அலுவலகங்களின் 60 கள அளவிலான கட்டுப்பாட்டுக் குழுக்களும் 12 ட்ரோன்களும் பயன்படுத்தப்பட்டு வருகின்றன. ராஜஸ்தான் மற்றும் குஜராத்தில் பட்டியலிடப்பட்ட பாலைவனப் பகுதிகளில் வெட்டுக்கிளி எச்சரிக்கை அமைப்பும் 10 வெட்டுக்கிளி வட்டார அலுவலகங்களும் மாநில அரசுகளுடன் ஒருங்கிணைந்து வெட்டுக்கிளிக் கட்டுப்பாட்டுக்கான செயல்பாடுகளை எடுத்து வருகின்றன. மாநில அரசுகள் தங்களது வேளான் துறைகள் மூலமாக பயிரிடப்பட்ட நிலங்களில் வெட்டுக்கிளித் தடுப்பு நடவடிக்கைகளை எடுத்து வருகின்றன. இந்த ஆண்டில் 11 ஏப்ரல் 2020 முதல் இந்தப் பருவத்தில் 26 ஜுன் 2020 வரை 1,27,225 ஹெக்டேர்களில் வெட்டுக்கிளிகளின் தாக்கம் கட்டுப்பாட்டுக்குள் கொண்டு வரப்பட்டுள்ளது.
கடைபிடிக்க வேண்டிய நடைமுறைகள் மற்றும் அனைத்து சட்டப்பூர்வ அனுமதிகளுக்குப் பிறகு வெட்டுக்கிளிகளின் கட்டுப்பாட்டுக்கு ட்ரோன்களைப் பயன்படுத்தும் முதல் நாடாக இந்தியா விளங்குகிறது. அதிக அளவு மூலவளங்கள் உள்ள ராஜஸ்தானில் முக்கிய தடுப்பு நடவடிக்கைகள் அதிகப்படுத்தப்பட்டுள்ளன. பயிரிடப்பட்டுள்ள பகுதிகளில் டிராக்டரில் பொருத்தப்பட்ட தெளிப்பான்கள் மற்றும் தீயணைப்பு வாகனங்களை அதிக எண்ணிக்கையில் மாநில அரசுகள் வெட்டுக்கிளி கட்டுப்பாட்டுக்காக பயன்படுத்தி வருகின்றன.
(Visitor Counter : 175
சிறப்பு சேவைகள் மற்றும் கட்டுரைகள்
கே.கே நகரில் உள்ள இஎஸ்ஐசி மருத்துவக் கல்லூரி மற்றும் மருத்துவமனை அதன் பயனாளிகளுக்கு உறக்கம் தொடர்பான மருத்துவ ஆலோசனையை தொடங்கியது
இஎஸ்ஐசி திட்டத்தின் கீழ் காப்பீடு செய்துள்ளவர்கள் மற்றும் அவர்களை சார்ந்தோருக்கு தொடக்க நிலை, இரண்டாம் நிலை மற்றும் சில நவீன சிறப்பு மருத்துவ ஆலோசனைகளை சென்னை கே.கே நகரில் உள்ள இஎஸ்ஐசி மருத்துவக் கல்லூரி மற்றும் மருத்துவமனை அளித்து வருகிறது.
நல்ல உறக்கம் சிறந்த ஆரோக்கியத்தின் ஒரு பகுதியாகும். இரவில் பணியாற்றும் தொழில்துறை ஊழியர்களுக்குத் உறக்கம் குறித்த ஆலோசனை மிகவும் அவசியமாகும். இதையடுத்து மருத்துவமனையில் 17.04.2023 முதல் உறக்கத்திற்கான ஆலோசனை மருத்துவப் பிரிவில் தொடங்கியது.
இத்தகவலை மருத்துவமனை துணை இயக்குநர் திரு எஸ். கருப்புசாமி தெரிவித்தார்.
அறிவியல் மற்றும் தொழில்நுட்பத்துறை
அடித்தட்டு புதுமை படைப்புகள் , பாரம்பரிய அறிவு மற்றும் மாணவர்களின் கண்டுபிடிப்புகள் சார்ந்த பொருட்கள் ஆன்லைனில் விற்பனை செய்யப்படவுள்ளன
அடித்தட்டு புதுமையாளர்கள், மிகச்சிறந்த பாரம்பரிய அறிவு கொண்டவர்கள் மற்றும் மாணவர்களின் படைப்புத்திறன் சார்ந்த புதுமையான பொருட்கள், நிஃபிஎன்ட்ரெசி  மற்றும் அமேசான் இந்தியா ஆகியவற்றுக்கு இடையேயான புதிய உடன்பாட்டின்படி பல லட்சக்கணக்கான வாடிக்கையாளர்களுக்கு கிடைக்க உள்ளன.
அறிவியல் மற்றும் தொழில்நுட்ப துறையின் கீழ் செயல்படும் தன்னாட்சி பெற்ற நிறுவனமான தேசிய புதுமைகள் மையத்தின் தொழில்நுட்ப வர்த்தக வழிகாட்டுதல் அமைப்பான நிஃபிஎன்ட்ரெசி மற்றும் அமேசான் இந்தியாவுக்கு இடையேயான இது தொடர்பான புரிந்துணர்வு ஒப்பந்தம் இன்று கையெழுத்திடப்பட்டது.
2022 ஜனவரி 16-ம் தேதியை தேசிய ஸ்டார்ட் அப் தினமாக பிரதமர் திரு நரேந்திர மோடி அறிவித்திருக்கும் நிலையில், இந்த புரிந்துணர்வு ஒப்பந்தம் கையெழுத்து ஆகியுள்ளது. நிஃபிஎன்ட்ரெசி செயல் இயக்குநர் பொறியாளர் ராகேஷ் மகேஸ்வரி மற்றும் அமேசான் செல்லர் சர்வீசஸ் பிரைவேட் லிமிடெட் இயக்குநர் திரு சுமித் சஹாய் ஆகியோர் இதில் கையெழுத்து இட்டனர்.
இதன் மூலம் உள்ளூர் ஸ்டார்ட் அப் நிறுவனங்களின் புதுமையான பொருட்கள் வர்த்தகத்தில் உதவேகம் ஏற்பட்டு இந்தியாவின் ஸ்டார்ட் அப் கலாச்சாரம் மேம்படும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1791037
அறிவியல் மற்றும் தொழில்நுட்பத்துறை
அமெரிக்காவின் பென்சில்வேனியாவில் உள்ள பீட்டர்ஸ்பர்க், ஹீன்ஸ் வரலாற்று மையத்தில் “உலகளாவிய தூய்மை எரிசக்தி செயல் அமைப்பு-2022” நேற்று மாலை தொடங்கியது
அமெரிக்க எரிசக்தி அமைச்சர் ஜெனிஃபர் கிரான்ஹோம் மற்றும் தூய்மை எரிசக்தி செயல் அமைப்பின் முக்கியமான அமைச்சர்களை மத்திய அமைச்சர் டாக்டர் ஜிதேந்திர சிங் சந்தித்தது “உலகளாவிய தூய்மை எரிசக்தி செயல் அமைப்பு 2022”-ன் முக்கியத்துவம் வாய்ந்த முதல் நாள் நிகழ்வாக அமைந்தது.
முன்னதாக அமெரிக்காவின் பென்சில்வேனியாவில் உள்ள பீட்டர்ஸ்பர்க், ஹீன்ஸ் வரலாற்று மையத்தில் செயல் அமைப்பு 2022 நேற்று மாலை தொடங்கியது.
இந்த மாநாட்டில் பங்கேற்கும் மத்திய மின்சாரம், புதிய மற்றும் புதுப்பிக்கவல்ல எரிசக்தி, அறிவியல் மற்றும் தொழில்நுட்ப அமைச்சகங்களைச் சேர்ந்த இந்திய தூதுக்குழுவினருக்கு தலைமை தாங்கி டாக்டர் ஜிதேந்திர சிங் அமெரிக்கா சென்றுள்ளார். 30 நாடுகளைச் சேர்ந்த எரிசக்தித்துறை அமைச்சர்கள் பீட்டர்ஸ்பர்கில் உள்ள டேவிட் எல் லாரன்ஸ் மையத்தில் சுற்றுச்சூழல் தொடர்பான உச்சிமாநாட்டில் பங்கேற்கிறார்கள். இந்த மாநாட்டிலும் டாக்டர் ஜிதேந்திர சிங் கலந்து கொள்கிறார்.
உலகளாவிய முன்னணி விஞ்ஞானிகள், கல்வியாளர்கள் மற்றும் புதிய வம்சாவளியினர் கூட்டங்களில் பங்கேற்பதோடு நாளை தூய்மையான தொழில்நுட்பம் சம்பந்தமான தலைவர்களின் வட்டமேசை மாநாட்டிலும், அமெரிக்க எரிசக்தித்துறை அதிகாரிகள் மற்றும் தொழில்துறை தலைவர்கள் கூட்டத்திலும் பங்கேற்பதை தாம் எதிர்நோக்கியிருப்பதாக அமைச்சர் ஜிதேந்திர சிங் தெரிவித்தார். பிரதமர் நரேந்திர மோடியின் பருவநிலை மற்றும் தூய்மையான எரிசக்தி கண்ணோட்டத்தை உலகின் முன் வைப்பதற்கு உலகளாவிய தூய்மை எரிசக்தி செயல் அமைப்பு கூட்டம் இந்தியாவுக்கு ஒரு வாய்ப்பை அளித்திருப்பதாக அமைச்சர் குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleseDetail.aspx?PRID=1861492
பாதுகாப்பு அமைச்சகம்
மானசரோவர் யாத்திரைக்கு விமான இணைப்பு : இந்திய விமானப்படையின் முயற்சி
இந்திய விமானப்படை, பித்தோராகர் மற்றும் குஞ்சி இடையே மூன்று மாதங்களுக்கு மட்டும் தனது விமான இணைப்புச் சேவையை தொடங்க இருக்கிறது. இந்த விமான சேவையின் மூலம் முன் பதிவு செய்த 1080 பயணிகள் தங்களின் வருடாந்திர கைலாஷ் மானசரோவர் யாத்ரா பயணத்தை குஞ்சியிலிருந்து தொடங்கலாம். . இந்த விமான சேவையை இந்திய விமானப்படை 18 ஜூன் 2018 அன்று தொடங்கியது.
இந்த இரு இடங்களுக்கும் இடையே சாலை போக்குவரத்து வசதி மிக மோசமாக உள்ளதால், பயணிகளை விமானப்படை விமானங்களில் ஏற்றிச் செல்ல ஏதுவாக பாதுகாப்பு துறையை வெளியுறவு அமைச்சகம் அணுகியது.
இந்த பணியை இந்திய விமானப்படை தலைமையகம் மேற்கு விமானப்படை பிரிவிடம் ஒப்படைத்தது.
இந்த இடம் கடல் மட்டத்திலிருந்து 3100 மீட்டர் உயரத்தில் உள்ளதால், உயரிய மலைப்பகுதியில் பறப்பதற்கும், உயரமான இடங்களில் விமானத்தை இறக்குவதற்கும் அனுபவம் வாய்ந்த விமானப் படையின் ஹெலிகாப்டர் விமானிகளிடம் இந்தப் பணி ஒப்படைக்கப்பட்டுள்ளது.
மேலும் விவரங்களுக்கு www.pib.nic.in என்ற வலைதளத்தைப் பார்க்கவும்.
சுகாதாரம் மற்றும் குடும்ப நலத்துறை அமைச்சகம்
“இந்திய கொவிட்-19 அவசரகால எதிர்வினை மற்றும் சுகாதார அமைப்புகள் தயார்நிலை தொகுப்பு: பகுதி II”: ஏற்பாடுகள் குறித்து மாநிலங்கள், யூனியன் பிரதேசங்கள் உடன் மத்திய சுகாதார அமைச்சகம் ஆய்வு
அண்மையில் ஒப்புதல் அளிக்கப்பட்ட ரூ. 23,123 கோடி செலவிலான “இந்திய கொவிட்-19 அவசரகால எதிர்வினை மற்றும் சுகாதார அமைப்புகள் தயார்நிலை தொகுப்பு: பகுதி II”-இன் கீழ் மேற்கொள்ளப்பட்டுள்ள ஏற்பாடுகள் குறித்து அனைத்து மாநிலங்கள் மற்றும் யூனியன் பிரதேசங்களின் சுகாதார செயலாளர்கள் மற்றும் உயர் அதிகாரிகளுடன் மத்திய சுகாதார அமைச்சகம் காணொலிக் காட்சி வாயிலாக இன்று ஆய்வு செய்தது.
2021-22-ஆம் நிதியாண்டிற்கான இந்த புதிய திட்டத்திற்கு பிரதமர் திரு நரேந்திர மோடி தலைமையிலான அமைச்சரவை கடந்த ஜூலை 8-ஆம் தேதி அனுமதி அளித்தது. 2021 ஜூலை 1 முதல் 2022 மார்ச் 31 வரை இத்திட்டம் அமல்படுத்தப்படும்.
அவசரகால கொவிட்-19 எதிர்வினை தொகுப்பின் 2-ஆம் பகுதியில் மத்திய துறை மற்றும் மத்திய அரசு நிதியுதவி பெற்ற திட்டங்கள் என்னும் இரண்டு கூறுகள் இடம்பெற்றுள்ளன.
கொவிட்-19 தொற்றின் எதிர்வினையை சீர் செய்வதற்காக மாநிலங்கள் மற்றும் யூனியன் பிரதேசங்களின் மருத்துவ உள்கட்டமைப்பை வலுப்படுத்துவதற்கு கொவிட் மேலாண்மையின் பல்வேறு அம்சங்கள் பற்றி மத்திய சுகாதார அமைச்சகம் வெளியிட்டுள்ள கொள்கைகள் மற்றும் வழிகாட்டுதல்கள் குறித்து எடுத்துரைக்கப்பட்டன. மத்திய அரசு விரைவாக நிதியை ஒதுக்குவதற்கு ஏதுவாக தங்களது செலவின திட்ட முன்மொழிவுகளை விரைந்து அனுப்புமாறும் மாநிலங்களும், யூனியன் பிரதேசங்களும் கேட்டுக் கொள்ளப்பட்டன.
கொவிட் மேலாண்மைக்காக மருந்துகளைக் கொள்முதல் செய்வதும், இந்தத் தொகுப்பின் அத்தியாவசிய அம்சம் என்று சுட்டிக் காட்டப்பட்டது. இதற்காக, கொள்முதல் மற்றும் கையிருப்பு சம்பந்தமான வழிகாட்டுதல்கள் மாநிலங்களுக்கு ஏற்கனவே வழங்கப்பட்டுள்ளன. உள்ளூர் தேவைகளுக்கு ஏற்ற வகையில் வழிகாட்டுதல்களில் மாற்றங்கள் மேற்கொள்ளப்படலாம். மருந்தின் கையிருப்பு மற்றும் கட்டணங்களின் அடிப்படையில் மாநிலங்கள் தங்களது சொந்த மதிப்பீடுகளை அளிக்க வேண்டும்.
தேசிய சுகாதார இயக்கத்தின் கூடுதல் செயலாளரும், திட்ட இயக்குநருமான திருமிகு வந்தனா, கூடுதல் செயலாளர் திரு விகாஸ் ஷீல், மத்திய சுகாதார அமைச்சகத்தின் உயர் அதிகாரிகள் உள்ளிட்டோரும் இந்த ஆய்வுக் கூட்டத்தில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1735838
மனித வள மேம்பாட்டு அமைச்சகம்
‘உயர்கல்வியில் மாற்றங்களுக்கான சீர்திருத்தங்கள் பற்றிய மாநாட்டில்’ இறுதிக் கூட்டத்தொடரில் மத்திய மனித ஆற்றல் மேம்பாட்டுத் துறை அமைச்சர் உரையாற்றினார்.
‘தேசிய கல்விக் கொள்கையின் கீழ் உயர்கல்வியில் மாற்றங்களுக்கான சீர்திருத்தங்கள் பற்றிய மாநாட்டில்’இன்று, இறுதிக் கூட்டத்தொடரில், மத்திய மனித ஆற்றல் மேம்பாட்டுத் துறை அமைச்சர் திரு.ரமேஷ்பொக்ரியால் ‘நிஷாங்க்’, காணொளி மாநாடு மூலமாக உரையாற்றினார். மத்திய மனித ஆற்றல் மேம்பாட்டுத் துறை இணையமைச்சர் திரு சஞ்சய் தோத்ரே நிகழ்ச்சியில் பங்கேற்றார்.
உயர்கல்வித் துறை செயலர் திரு.அமித் காரே, பல்கலைக்கழக மானியக் குழுத் தலைவர் திரு.டி.பி. சிங் மற்றும் அமைச்சகத்தின், பல்கலைக்கழக மானியக் குழுவின், மூத்த அதிகாரிகளும் நிகழ்ச்சியில் பங்கேற்றார்கள்.
இந்த மாநாட்டின் இறுதிக் கூட்டத்தில் உரையாற்றிய மத்திய அமைச்சர், பிரதமரின் எதிர்பார்ப்புகளையும், கருத்துக்களையும் மீண்டும் எடுத்துரைத்தார். தேசிய கல்விக் கொள்கை குறித்து அனைத்து உயர்கல்வி அமைப்புகளும், தங்களது கல்வி அமைப்புகளில் இணையவழிக் கருத்தரங்குகளை நடத்த வேண்டும் என்று அவர் கேட்டுக்கொண்டார். இந்த மாநாட்டில் விவாதிக்கப்பட்ட அனைத்து அறிவுசார் விஷயங்களையும் பாராட்டிய அவர், அவற்றை ஒரு தொகுப்பாகப் பாதுகாத்து வைக்கலாம் என்றும் ஆலோசனை வழங்கினார். வேலை வாய்ப்பை உருவாக்குவது, வேலைவாய்ப்பு பெறக்கூடிய வகையில் இளைஞர்களை ஆயத்தப்படுத்துவது ஆகியவற்றுக்கு அரசு முன்னுரிமை அளித்து வருகிறது என்று கூறிய அவர், இதைத்தான் தேசிய கல்விக் கொள்கை 2020 பிரதிபலிக்கிறது என்றார்.
பல்கலைக்கழக மானியக்குழு விதிமுறைகளை அறிமுகப்படுத்திய திரு.பொக்ரியால் 2030 ஆம் ஆண்டுக்குள், உலகிலேயே மிக அதிக அளவில், பணி செய்யக்கூடிய வயதிலான மக்கள்தொகை கொண்ட நாடாக இந்தியா இருக்கும் என்று கூறினார். இந்தியாவின் பரந்த மக்கள் தொகையை, திறனுள்ள வகையில் பயன்படுத்திக் கொள்வதற்கு கல்வியின் தரம் உயர்த்தப்பட வேண்டியது மிகவும் அவசியம். அதுமட்டுமல்லாமல் கல்வி, வேலைவாய்ப்பை வழங்கக் கூடிய அளவில் அமைய வேண்டும் என்றும் அவர் கூறினார்.
மாநாட்டில் பங்கேற்றவர்களிடையே பேசிய திரு.தோத்ரே, மாநாட்டில் பங்கேற்ற அனைவருக்கும் நன்றி தெரிவித்தார். பிரதமர் விவரித்தது போல மிகச் சிறந்த முறையில், இந்த தேசிய கல்விக் கொள்கை நடைமுறைப்படுத்தப்படும் என்று அவர் நம்பிக்கை தெரிவித்தார். இந்தக் கொள்கை, தேசிய கல்வி முறையில் பரிணாம வளர்ச்சியுடன் கூடிய மாற்றங்களைக் கொண்டுவர வல்லதாக இருக்கும் என்றார். இந்த கொள்கைக்கான திட்ட வரைவை இயற்றிய திரு.கே.கஸ்தூரிரங்கன், அவரது குழுவினர் ஆகியோருக்கு அவர் நன்றி தெரிவித்தார்.
மாநாட்டில் பங்கேற்றவர்களிடையே உரையாற்றிய திரு.காரே, தேசிய கல்விக் கொள்கை, மாணவர்களது அறிவியல் கண்ணோட்டத்துடனான ஒட்டுமொத்த வளர்ச்சியின் மீது கவனம் செலுத்துகிறது என்று கூறினார். ஏக் பாரத் ஸ்ரேஷ்ட பாரத் என்ற பாதையை தேசிய கல்விக் கொள்கை உருவாக்கும் என்றும், அனைவருக்கும் கல்வி என்பதையும் அவர் வலியுறுத்தினார்.
(Visitor Counter : 132
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலை போக்குவரத்து மற்றும் நெடுஞ்சாலைகள் துறை அமைச்சகம் தூய்மை மற்றும் நிலுவையில் உள்ள குறிப்புகளை தீர்ப்பதற்கான சிறப்பு பிரச்சாரம் 2.0 ஐ அறிமுகப்படுத்தியது
சாலை போக்குவரத்து மற்றும் நெடுஞ்சாலைகள் துறை அமைச்சகம் தூய்மை மற்றும் நிலுவையில் உள்ள குறிப்புகளுக்கு தீர்வு காண்பதற்கான சிறப்பு பிரச்சாரம் 2.0 ஐ அறிமுகப்படுத்தியது. அமைச்சகம் மற்றும் அதன் கீழ் உள்ள அலுவலகங்களில் இதற்கான பிரச்சாரம் மேற்கொள்ளப்படுகிறது.
தேசிய நெடுஞ்சாலை ஆணையம், மத்திய நெடுஞ்சாலை மற்றும் சாலைப்போக்குவரத்து அமைச்சகத்தின் அனைத்து கள அலுவலகங்கள், சுங்கச்சாவடிகள் உட்பட சுமார் 1200 இடங்களில் தூய்மை இயக்கம் மேற்கொள்ளப்படுகிறது.
இந்த நிகழ்வில் போக்குவரத்து பவனில் இந்த அமைச்சகத்தின் அதிகாரிகள் மற்றும் ஊழியர்களுக்கு அதன் செயலாளர் திரு. கிரிதர்அராமனே தூய்மை உறுதிமொழியை செய்து வைத்தார். பல்வேறு பிரிவுகளின் கீழ் நிலுவையில் உள்ள குறிப்புகளை பைசல் செய்யுமாறு அனைத்து அதிகாரிகளுக்கும் அவர் அழைப்பு விடுத்தார்.
பிரச்சாரத்தின் தொடக்கத்தைக் குறிக்கும் வகையில் நாடு முழுவதும் உள்ள தேசிய நெடுஞ்சாலை ஆணையத்தின் அனைத்து அதிகாரிகள் மற்றும் ஊழியர்களும் தூய்மை உறுதிமொழியை எடுத்துக்கொண்டனர்.
உள்துறை அமைச்சகம்
தமிழக தீயணைப்பு துறை வீரர்கள் உட்பட ஊர்க்காவல் படை மற்றும் உள்நாட்டு பாதுகாப்புப் படை வீரர்களுக்கு குடியரசுத் தலைவர் பதக்கங்கள் அறிவிப்பு
ஒவ்வொரு ஆண்டும் குடியரசு தினம் மற்றும் சுதந்திர தினத்தன்று தீயணைப்புத் துறை, உள்நாட்டு பாதுகாப்பு படை, ஊர்காவல் படை ஆகியவற்றில் வீர தீர செயல் புரிந்தவர்களுக்கும் சிறப்பாகவும் பாராட்டக்கூடிய வகையில் பணியாற்றியவர்களுக்கும் குடியரசுத் தலைவர் பதக்கங்கள் வழங்கப்படுகின்றன.
2022, சுதந்திர தினத்தை முன்னிட்டு தீயணைப்புத் துறையைச் சேர்ந்த 55 பேருக்கு பதக்கங்கள் வழங்கப்படுகின்றன. தமிழகத்தைச் சேர்ந்த திரு ஆறுமுகம் ராமச்சந்திரன், போக்குவரத்து நிலைய அதிகாரி; திரு கூத்தன் பஞ்சவர்ணம், தீயணைப்பு வீரர்; திரு பரமசிவம் கந்தசாமி, தீயணைப்பு வாகன ஓட்டுநர்; திரு ரங்கராஜன் ராமச்சந்திரன், தீயணைப்பு வீரர் ஆகியோருக்கு பதக்கங்கள் வழங்கப்படுகின்றன.
இவர்களுள் 6 வீரர்களுக்கு சிறப்பு சேவை விருதுகளும், 38 பேருக்கு போற்றத்தக்க வகையில் செயல்பட்டதற்காக குடியரசுத் தலைவரின் தீயணைப்புத்துறை பதக்கங்கள் வழங்கப்படுகின்றன.
இது தவிர சுதந்திர தினத்தின் போது உள்நாட்டு படை மற்றும் ஊர்க்காவல் படையைச் சேர்ந்த 46 பேருக்கு விருதுகள் வழங்கப்பட உள்ளன. இவர்களில் 2 பேருக்கு வீர தீர செயல்களுக்கான விருது வழங்கப்படுகிறது.
ஊர்க்காவல் படையினர் மற்றும் உள்நாட்டு படையினருக்கான குடியரசுத் தலைவரின் பதக்கமும் சிறந்த சேவைக்கான பழக்கமும் முறையே 7 மற்றும் 37 பேருக்கு வழங்கப்படுகிறது. இவர்கள் தமிழகத்தைச் சேர்ந்த திரு ஜேக்கப் விட்டோ பிளாக்கா, ஏரியா கமாண்டர்  மற்றும் திரு ராதா ரமணன் சங்கர் ராஜ், பிளாட்டூன் கமாண்டர்  ஆகியோருக்கு சிறந்த சேவைக்கான விருது வழங்கப்படுகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1851689
நிதி அமைச்சகம்
157 புதிய செவிலியர் கல்லூரிகள் உருவாக்கப்படும்
அமிர்தகாலம் மற்றும் சுதந்திர இந்தியாவின் நூறாண்டு கால தொலை நோக்கு வரிசையில், 2024-ம் ஆண்டிலிருந்து நிறுவப்பட்ட 157 மருத்துவக் கல்லூரிகளுடன், 157 புதிய செவிலியர் கல்லூரிகள் உருவாக்கப்படும் என்று நாடாளுமன்றத்தில் இன்று 2023-24-ம் நிதியாண்டிற்கான பட்ஜெட்டை தாக்கல் செய்து பேசியபோது, மத்திய நிதிமைச்சர் திருமதி. நிர்மலா சீதாராமன் அறிவித்தார்.
மருத்துவத்துறை மற்றும் புதிய கண்டுபிடிப்புகளில் ஆராய்ச்சிகளை மேம்படுத்த அரசு மற்றும் தனியார் மருத்துவக்கல்லூரி பேராசிரியர்கள் மற்றும் தனியார் துறை ஆராய்ச்சி மற்றும் மேம்பாட்டு குழுக்களுக்கு தேர்ந்தெடுக்கப்பட்ட ஐசிஎம்ஆர் ஆய்வகங்கள் அமைக்கப்படும் என்று கூறினார். மருந்து உற்பத்தித் துறையில் ஆராய்ச்சி மற்றும் புதுமை கண்டுபிடிப்புகளை ஊக்குவிக்க, திறன் மேம்பாட்டு மையம் மூலம் புதிய திட்டம் ஏற்படுத்தப்படும் என்றும், மத்திய நிதிமைச்சர் அறிவித்தார்.
குறிப்பிட்ட முன்னுரிமை பிரிவுகளில் ஆராய்ச்சி மற்றும் மேம்பாட்டு பணிகளில் முதலீடு செய்ய தொழில் துறையை நாங்கள் ஊக்கப்படுத்துவோம் என்றும் அவர் தெரிவித்தார்.
ஜல்சக்தி அமைச்சகம்
கங்கை ஆற்றில் இறந்தவர்களின் உடலை வீசுவதைத் தடுக்கவும், பாதுகாப்பான முறையில் உடல்களை அப்புறப்படுத்தவும் மத்திய அரசு மாநிலங்களுக்கு உத்தரவு.
நாட்டில் கொவிட்-19 பாதிப்புகள் அதிகரித்து வரும் சூழலில், ஏராளமான மாநிலங்கள் மற்றும் யூனியன் பிரதேசங்களில் உயிரிழப்புகளும் அதிகரித்து வருகின்றன. உயிரிழந்தவர்களின் உடல் பாதி எரிந்த நிலையிலோ அல்லது, அழுகிய சடலமாகவோ கங்கை ஆற்றிலும் அதன் கிளை ஆறுகளிலும் அண்மைக்காலங்களில் வீசப்படுவதாக தெரிவிக்கப்படுகிறது.
இதற்கு எதிராக உத்தரப்பிரதேசம் மற்றும் பிஹாரில் மேற்கொள்ளப்பட்டு வரும் நடவடிக்கைகள் குறித்து மத்திய ஜல் சக்தி செயலாளர் திரு பங்கஜ் குமார், மே 15 அன்று ஆய்வு நடத்தினார். இது சம்பந்தமாக ஏற்கனவே வெளியிடப்பட்டுள்ள அறிவிப்புகளை சுட்டிக்காட்டிய செயலாளர், விரைவான நடவடிக்கைகளை மேற்கொள்வதோடு, இதுபோன்ற சம்பவங்கள் நடைபெறும் கங்கை மற்றும் பிற நதிகளைச் சுற்றியுள்ள நகர மற்றும் ஊரகப் பகுதிகளில் சமமாக கவனம் செலுத்துமாறும் அறிவுறுத்தினார்.
இறந்தவர்களின் உடலை வீசாமல் தடுப்பதுடன் அவற்றை பாதுகாப்பான முறையில் அப்புறப்படுத்தி, தண்ணீரின் தரத்தை பாதுகாக்கும் நடவடிக்கைகளை போர்க்கால அடிப்படையில் மேற்கொள்ள வேண்டும். இதுதொடர்பாக மாநிலங்கள் மேற்கொண்டுள்ள நடவடிக்கைகள் தெரியவந்த பிறகு, மத்திய நீர் ஆணையம், மத்திய மாசுக் கட்டுப்பாட்டு வாரியம் மற்றும் மாநில மாசு கட்டுப்பாட்டு வாரியங்கள் தங்களது கருத்துக்களையும், செயல்திட்டங்களையும் வழங்கும் என்றும் அவர் தெரிவித்தார்.
பல்வேறு மாவட்டங்களுடன் இது தொடர்பாக ஆலோசிக்கப்பட்டு வருவதாக தூய்மை கங்கா தேசிய இயக்கத்தின் தலைமை இயக்குநர் திரு ராஜீவ் ரஞ்சன் மிஸ்ரா கூறினார். இறந்தவர்களின் உடலை தகனம் செய்வதற்காக குடும்பத்தினருக்கு ஆதரவு அளிப்பதுடன், விழிப்புடன் செயல்பட்டு நடவடிக்கைகளை முடுக்கிவிட வேண்டும் என்றும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1719134